เงินบาทเปิด 33.16/17
ธนาคารกรุงศรีอยุธยา รายงาน เงินบาทเปิด 33.16/17 คาดอ่อนค่าต่อ หลังนักลงทุนหันซื้อดอลล์ลดความเสี่ยง
5 ก.พ. 2553

ธนาคารกรุงศรีอยุธยา รายงาน เงินบาทเปิด 33.16/17 คาดอ่อนค่าต่อ หลังนักลงทุนหันซื้อดอลล์ลดความเสี่ยง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 33.16/17 บาท/ดอลลาร์ อ่อนค่าลงจากเมื่อเย็นวานนี้ที่ปิดตลาดที่ระดับ 33.09/11 บาท/ดอลลาร์ ล่าสุดเงินบาทอยู่ที่ระดับ 33.18/20 บาท/ดอลลาร์
เงินบาทอ่อนค่าลงไปอีกหลังจากที่ดอลลาร์สหรัฐฯ กลับมาแข็งค่าขึ้นเมื่อเทียบกับทุกสกุล ซึ่งเป็นผลสำคัญมาจากที่นักลงทุนยังกังวลต่อภาวะเศรษฐกิจในยุโรป โดยเฉพาะประเทศสเปน และโปรตุเกส ซึ่งเมื่อวานนี้ตลาดหุ้นหลายแห่งปรับตัวลดลง 2-3% ทำให้นักลงทุนต่างกลัวความเสี่ยง จึงขายสินทรัพย์และสินค้าโภคภัณฑ์ต่างๆ แล้วหันมาซื้อดอลลาร์แทน 
"บาทอ่อนค่าตามเงินสกุลอื่น เพราะเมื่อคืนดอลลาร์กลับมาแข็งค่าเมื่อเทียบกับทุกสกุล ดอลลาร์มีโอกาสแข็งค่าต่อได้อีก เมื่อคืนสหรัฐฯ ประกาศตัวเลขการจ้างงานก็ออกมาแย่กว่าที่ตลาดคาด กระแสของยุโรปยังค่อนข้างน่ากลัว หุ้นทั่วโลกลงหนักหลายตลาดลง 2-3% นักลงทุนเลยกลับมาเล่นดอลลาร์ใหม่" นักบริหารเงิน กล่าว
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 89.57/61 เยน/ดอลลาร์ ส่วนยูโรอยู่ที่ระดับ 1.3692/3697 ดอลลาร์/ยูโร
นักบริหารเงิน มองว่า วันนี้เงินบาทยังมีโอกาสจะอ่อนค่าลงได้อีก โดยมองกรอบไว้ที่ 33.15-33.25 บาท/ดอลลาร์